<classify> SERIKALI ya Mapinduzi ya Zanzibar SMZ imeandika historia iliposaini Makubaliano ya Mgawanyo wa Uzalishaji wa Mafuta na Gesi Asilia PSA na Kampuni ya RAKGAS ya Ras al Khaimah ya Umoja wa Falme za Kiarabu UAE.Mkataba huo wa kwanza wa aina yake katika historia ya mafuta na gesi asilia Zanzibar, unaelezea majukumu, haki, matumizi, mapato na mgawanyo wake baina ya pande hizo mbili.Rais wa Zanzibar na Mwenyekiti wa Baraza la Mapinduzi, Dk Ali Mohamed Shein alisema mjini hapa mkataba huo unahusisha kitalu cha Pemba Zanzibar tu ambacho kinajumuisha maeneo yaliyopo nchi kavu na ya baharini.Ulisainiwa na Mkurugenzi Mtendaji wa RAKGAS, Kamal Mohamed Ataya, Mkurugenzi Mkuu wa Kampuni ya Maendeleo ya Mafuta ya Zanzibar ZPDC, Mwanamkaa Abdulrahman Mohamed na Waziri wa Ardhi, Nyumba, Maji na Nishati, Salama Aboud Talib.Ulitiwa saini juzi usiku Ikulu ya Zanzibar mjini Unguja, ukishuhudiwa na Rais , Dk Shein na mgeni wake, Mtawala wa Ras Al Khaimah, Shekhe Saud Bin Saqr Al Qasimi ambaye aliwasili Zanzibar juzi jioni kwa shughuli hiyo, pamoja na ziara ya siku mbili visiwani hapa.Kwa mujibu wa Katibu Mkuu wa Wizara ya Ardhi, Nyumba, Maji na Nishati, Ali Khalil Mirza, mikataba mingine kama hiyo ijayo itahusisha maeneo mengine ya Zanzibar ambayo yamo hatua za matayarisho na taasisi husika.Kwa mnasaba huo, siku ya leo inaungana na nyingine chache kwenye orodha ya siku muhimu katika kumbukumbu ya nchi yetu. Ni safari ndefu ya kuweka misingi ya kuhakikisha kwamba rasilimali ya Zanzibar ni kwa ajili ya Wazanzibari na kwamba vizazi vilivyopo na vijavyo vitanufaika ipasavyo na manufaa ya rasilimali hiyo itakapopatikana, alisema Mirza.Akielezea historia fupi ya kazi ya utafutaji mafuta na gesi asilia Tanzania alisema ilianza miaka ya 1950 ambayo kwa Zanzibar, Kampuni ya British Petroleum BP na Shell kwa pamoja zilifanya utafiti huo kwa kuchimba visima vya utafiti maeneo ya visiwa vya Unguja na Pemba.Alisema utafiti huo haukukamilika na miaka ya 19621963, ulitoa matokeo ya matumaini ya utafiti zaidi kuendelezwa baada ya kugundulika kuwepo kwa miamba ya mafuta na gesi asilia.Harakati mpya za kuendeleza utafiti wa mafuta na gesi asilia zilianzishwa tena mwaka 2011 Serikali ya Mapinduzi ya Zanzibar na Serikali ya Ras Al Khaimah walipoanzisha mazungumzo ya ushirikiano ukiwemo ushirikiano katika sekta ndogo ya mafuta na gesi asilia, alisema katibu.Alisema Novemba 12, 2011, SMZ na Serikali ya Ras Al Khaimah walisaini Hati ya Ushirikiano MoU kufanya kazi kwa pamoja na kuleta ufanisi katika maendeleo ya Zanzibar. Hati hiyo ya Ushirikiano ilikuwa na mambo tisa, moja ya hayo ni Kuanzisha na kuingia katika makubaliano ya Utafutaji wa Mafuta na Gesi Asilia Hydrocarbon ndani ya eneo la mipaka ya Zanzibar, alisema Mirza.Alisema katika utekelezaji wa ushirikiano huo, serikali hizo mbili ziliunda Kamati Maalumu ya Utekelezaji wa Hati ya Makubaliano JISC yenye lengo la kusimamia utekelezaji wake.Alisema jumla ya vikao saba vilifanyika kati ya Januari 31, 2012 na Agosti 22, 2016. Alisema mwaka 2015, Bunge la Jamhuri ya Muungano wa Tanzania liliridhia Sheria ya Mafuta Namba 21 ya 2015 ambayo imeipa SMZ mamlaka ya kushughulikia rasilimali za mafuta na gesi asilia wenyewe.Alisema baada ya kukamilika kwa Sera na Sheria, SMZ iliunda Kamati Maalumu ya Majadiliano kwa ajili ya kufanya majadiliano na Kampuni ya RAKGAS kuhusu PSA na baada ya mijadala na mikutano mingi, ndiyo iliyozaa matunda ya mkataba uliosainiwa juzi usiku.Alisema Serikali ya Mapinduzi ya Zanzibar imetumia Mkataba wa PSA kwani unaweza kutoa mfumo mzuri wa kimkataba unaoweza kudhibiti na kutoa uhakika wa kisheria kwa muda wote wa shughuli za mafuta na gesi asilia.Akihutubia baada ya kushuhudia utiaji saini huo, Rais wa Zanzibar, Dk Ali Mohammed Shein alisema tukio la juzi ni kusonga mbele. Alieleza juhudi za serikali zote mbili, Serikali ya Jamhuri ya Muungano wa Tanzania na Serikali ya Mapinduzi ya Zanzibar kuzitafutia ufumbuzi changamoto zilizokuwapo, ikiwamo kulazimika kutunga sheria muhimu mpya zilizo bora zaidi, madhubuti na zenye kuzingatia maslahi ya pande zote mbili za Muungano.Alimshukuru Rais mstaafu wa Awamu ya Nne, Jakaya Kikwete kwa kuhakikisha kabla ya kustaafu, suala la mafuta na gesi linapatiwa ufumbuzi na kuondoa kero ya muda mrefu. Alisema matokeo ya juhudi hizo yatakuwa na manufaa na mchango mkubwa kuendeleza uchumi. Alisema faida yake ni kama mfano wa afya na kiwiliwili, yaani afya inapoimarika na kiwiliwili cha binadamu huimarika na kunawiri.  <topic>: KITAIFA 